
Hatékony eszközzel, vagy csak egy újabb eljárással gazdagodott fizetésképtelenségi jogunk? - A szerkezetátalakítási eljárás egyes kérdései

 Évekkel ezelőtt az Európai Unió tette meg az első lépéseket egy olyan új eljárás bevezetése érdekében, amely a pénzügyi nehézségekkel küzdő, de még nem fizetésképtelen, „életképes” adós vállalkozásokat képes megmenteni a megszűnéstől. Az uniós törekvések eredményeként a szerkezetátalakításról és egyes törvények jogharmonizációs célú módosításáról szóló 2021. évi LXIV. törvény 2022. július 1-jén lépett hatályba Magyarországon. Ezzel összefüggésben azt vizsgálom, hogy bizonyos értelemben a „kényszer” megoldás tud-e szervesen és sikeresen beépülni a magyar gyakorlatban, a vállalati gondolkodásba? Milyen tapasztalati előzmények vannak a vállalatok megmentése terén a magyar csődjogi gyakorlatban, lehet-e ezekből következtetéseket levonni a szerkezetátalakítások sikerességét illetően?
A tanulmány másik célja, hogy kimutassa, milyen jogi garanciák vannak az új jogszabályba beépítve arra nézve, hogy csak az átmenetileg likviditási zavarokkal küzdő vállalkozásoknak biztosítsa az eljárás lehetőségét a sikeresség érdekében? Vannak-e vagy lehetnek-e egyéb jogi garanciák, fejleszthető-e a jogi szabályozás ezen a téren, milyen biztosítékok vannak arra, – van-e utókövetés, ellenőrzés – hogy ténylegesen működik, és törekszik az egyezség betartására az adós?
Kvantitatív kutatási módszert alkalmazva a statisztikai adatokat alapul véve tagállami szinten szeretnék rámutatni arra, hogy hány fizetésképtelenségi eljárás indul évente, ebből hány vállalkozás szűnt meg, vagy menekült meg a szerkezetátalakítási eljárásnak köszönhetően. Kvalitatív kutatási módszerként egy felszámolóbiztossal készítettem interjút, hogy ő milyen garanciális szabályokat lát a szerkezetátalakítási eljárás törvényi rendelkezései között, illetve mit javasolna, hogyan lehetne fejleszteni az eljárás szabályozását a céljának még eredményesebb elérés érdekében.
Az elmúlt évek gyakorlatának egyik legfontosabb tanulságának tartom, hogy a hitelrestruktúrálás, a hitelezőkkel való megegyezés, nem helyettesíti a vállalkozás reorganizációját, amely potenciálisan biztosíthatja a vállalkozás fennmaradását.
 



